Juozas Kupčinskas

Juozas Kupčinskas (1906 m. kovo 25 d. Parausiuose, Paežerių valsčius, Vilkaviškio apskritis – 1971 m. sausio 26 d. Kaune) – Lietuvos gydytojas terapeutas, pedagogas, visuomenės veikėjas.

Biografija 
Gimė valstiečių šeimoje. Mokėsi Paežerių ir Parausių pradžios mokyklose, 1924 m. baigė Marijampolės realinę gimnaziją. 1924 m. įstojo į Lietuvos universiteto Gamtos-matematikos fakulteto biologijos skyrių. 1928 m. perėjo į trečiąjį Medicinos fakulteto kursą. 1932 m. baigė Vytauto Didžiojo universitetą (VDU).

Nuo 1932 m. VDU dėstytojas, 1933 m. Vidaus ligų katedros asistentas. 1934 m. priimtas į Kauno medicinos draugiją. 1934–1935 m. tobulinosi Paryžiuje. 1937 m. suteiktas medicinos mokslų daktaro laipsnis už disertaciją „Ūminio reumato etiologijos ir patogenezės klausimu“. 1938 m. vyresnysis asistentas. 1939 m. parašė habilitacijos darbą „Širdies funkcijos tyrimas“.

1940 m. VDU Medicinos fakulteto Vidaus ligų katedros docentas, nuo 1941 m. sausio mėn. profesorius. Vokiečių okupacijos metais pašalintas iš universiteto, dirbo Vilniaus tuberkuliozinės sanatorijos direktoriumi. 1944–1950 m. Kauno valstybinio universiteto Vidaus ligų katedros vedėjas, 1944–1946 m. dar ir universiteto prorektorius, 1947–1950 m. rektorius. 1947 m. pirmasis Kauno profesorius, tapęs SSKP nariu. 1948 m. jo iniciatyva atkurta Kauno miesto terapeutų mokslinė draugija. 1951–1954 m. LSSR AT deputatas. 1951–1971 m. Kauno medicinos instituto dėstytojas, 1951–1953 m. pirmasis instituto direktorius, Vidaus ligų katedros vedėjas, 1954–1971 m. Fakultetinės terapijos katedros vedėjas. 

Palaidotas Petrašiūnų kapinėse.

Mokslinė veikla 
Sukūrė reumato gydymo, tuberkuliozės diagnostikos būdų, nagrinėjo ir suklasifikavo autoalergijos ir alergijos vaistams reiškinius. Sukūrė reumatologų mokyklą.

Bibliografija 
 Apkrečiamosios ligos. – Kaunas, 1941. – 40 p.: iliustr.
 Apkrečiamosios žmonių ligos. – Kaunas, 1947. – 112 p.: iliustr.
 Plaučių tuberkuliozė, 1948 m.
 Širdies ir kraujagyslių ligos. – Vilnius, 1960. – 239 p.: iliustr.
 Tuberkuliozė / Juozas Kupčinskas, J. Kuzma. – 1964 m.
 Vidaus ligos: vadovėlis / Juozas Kupčinskas, Jurgis Danys, Alfredas Žiugžda. – 2 d. – Vilnius: Mintis, 1966–1967.
 Medikamentinė alergija: monografija / Juozas Kupčinskas, Benjaminas Vasiliauskas. – Vilnius: Mintis, 1968. – 224 p.
 Pašalinis vaistų veikimas, su kitais, 1972 m., rusų k.
 Vidaus ligos: vadovėlis. – 2-asis leidimas. – Vilnius: Mintis, 1973. – 696 p.: iliustr.

Įvertinimas 
 Garbės ženklo ordinas
 Darbo raudonosios vėliavos ordinas
 1960 m. LTSR nusipelnęs mokslo veikėjas
 1966 m. LSSR valstybinė premija

Atminimo įamžinimas 
 1976 m. Kauno centre ant namo (M. Dobužinskio g. 5/34) atidengta memorialinė lenta
 1986 m. KMU klinikų centriniuose rūmuose (Eivenių g. 2) II a., prie įėjimo į Nefrologijos ir reumatologijos kliniką, atidengtas bareljefas (skulpt. Dalia Palukaitienė)
 2007 m. KMU bibliotekos ir sveikatos mokslų informacijos centro III aukšte esanti skaitykla pavadinta prof. J. Kupčinsko vardu

Šaltiniai

Literatūra 
 Profesorius Juozas Kupčinskas: straipsnių rinkinys / sud. Alfredas Žiugžda. – Vilnius: Mokslas, 1983. – 118 p.: iliustr.

Lietuvos TSR politiniai veikėjai
LTSR valstybinės premijos laureatai
Lietuvos reumatologai
Kauno medicinos universiteto rektoriai
Vytauto Didžiojo universiteto rektoriai